A dauahofta Popularitet ba broitn Schichtn vo Lesan hod dej tschechisch gschrimana Kronika česká vonn katolischn Páda Wenzeslaus Hagacius (Václav Hájek) vo Libotschan daglengt. D Kronik bschreibt d bejmischa Gschichtt vo da Õkunft vo de Slawn i s Bejm (nou en Hájek is des agrat um 644 n. Kr. gwe) bis za Krejnung vonn Ferdinand I. 1526. En Hájek sa Stil is assagweanle lempi, wos aa spáda nu iwazeigt houd, nea wej an Historika hom en dej Renessãnslar schorff damottat u zammputzt, z virdascht da Gelasius Dobner, nou aa da Josef Dobrovský u da František Palacký. Fochexpertn hom ferna gstiadlt, dass da Hájek a jeds Gschejng midrana simgscheidn Datirung asstaffiat houd, u des grod dann nu mejra, wann ar fia s Datian gwiß koa Quelln niad ghobt houd (dej om gnennta Õkunft vo d Slawn um 644 is a gouts Beispill doudafia). Za d weitann Gschichtsschreiwa, resp. Historika, vo dera Zeid ghejat da polnisch-bejmische Autor Bartoloměj Paprocký, da wou i da Gschichtsschreibung a neias Enteress fia d Disziplina, wej d Heraldik oda d Genealogi, represantiat.